KOMISIJAS PAZIŅOJUMS EIROPAS PARLAMENTAM UN PADOMEI

Daudzgadu finanšu shēmas tehniskās korekcijas 2023. gadam atbilstoši 4. pantam Padomes Regulā (ES, Euratom) 2020/2093, ar ko nosaka daudzgadu finanšu shēmu 2021.–2027. gadam

1.Ievads

Šis paziņojums nodrošina budžeta lēmējinstitūcijai tehniskās korekcijas rezultātu pirms budžeta procedūras 2023. gadam saskaņā ar 4. pantu Padomes Regulā (ES, Euratom) 2020/2093, ar ko nosaka daudzgadu finanšu shēmu 2021.–2027. gadam (“DFS regula”). Konkrētāk, tehniskajā korekcijā ir noteikti izdevumu maksimālie apjomi faktiskajās cenās, pamatojoties uz fiksēto 2 % deflatoru, kā paredzēts DFS regulas 4. panta 2. punktā.

Pamatojoties uz jaunākajām ekonomikas prognozēm, paziņojumā sniegts arī pašu resursu maksimālā apjoma rezerves aprēķins, kas noteikts, piemērojot Padomes lēmumu par Eiropas Savienības pašu resursu sistēmu, kas ir spēkā šā paziņojuma pieņemšanas laikā.

Paziņojumā ir norādītas arī summas, kas pieejamas saskaņā ar DFS regulas 11. panta 1. punkta a) un c) apakšpunktā paredzēto vienoto rezerves instrumentu, maksājumu maksimālā apjoma korekcija saskaņā ar 11. panta 1. punkta b) apakšpunktu un konkrētām programmām paredzētas korekcijas atbilstīgi DFS regulas 5. pantam.

Saskaņā ar DFS regulas 4. panta 1. punktu Komisija finanšu shēmā veic tehniskas korekcijas un katru gadu pirms budžeta procedūras n+1 gadam paziņo šos rezultātus budžeta lēmējinstitūcijai.

Saskaņā ar DFS regulas 4. panta 4. punktu un neskarot šīs regulas 6. un 7. pantu, attiecībā uz konkrēto gadu netiek veiktas citas tehniskas korekcijas ne attiecīgajā gadā, ne arī kā ex post korekcijas turpmākajos gados.

2.Daudzgadu finanšu shēmas tabulas korekciju noteikumi (pielikuma 1. un 2. tabula)

Pielikuma 1. tabulā parādīta ES daudzgadu finanšu shēma 2018. gada cenās, kuras norādītas DFS regulā, ar korekcijām saskaņā ar minētās regulas 2. panta 1. punktu, 5. panta 2. punktu un 11. pantu.

Pielikuma 2. tabulā ir parādīta ES daudzgadu finanšu shēma ar korekcijām faktiskajās cenās.

Finanšu shēma, kas izteikta procentos no Savienības nacionālā kopienākuma (NKI), ir atjaunināta, ņemot vērā jaunākās ekonomikas prognozes. Pamatojoties uz tām, ES NKI 2023. gadā ir noteikts 16 342 510 miljonu euro apmērā faktiskajās cenās.

2.1.Daudzgadu finanšu shēmā 2023. gadam izdarīto tehnisko korekciju galvenie rezultāti

Kopējais DFS maksimālais apjoms saistību apropriācijām 2023. gadam ir 182 667 miljoni euro faktiskajās cenās, kas ir 1,12 % no NKI. Kopējais DFS maksimālais apjoms maksājumu apropriācijām ir 168 575 miljoni euro faktiskajās cenās, kas atbilst 1,03 % no NKI.

2021. gada 1. jūnijā stājās spēkā Padomes Lēmums (ES, Euratom) 2020/2053 (2020. gada 14. decembris) par pašu resursu sistēmu (“2020. gada PRL”). To piemēro ar atpakaļejošu spēku no 2021. gada 1. janvāra. Pašu resursu maksimālais apjoms maksājumu apropriācijām ir noteikts 2,00 % apmērā no visu dalībvalstu NKI summas. No tiem 0,60 procentpunkti ir pagaidu palielinājums tikai tādēļ, lai segtu visas saistības, kas izriet no Eiropas Savienības Atveseļošanas instrumenta.

Rezultātā starpība starp DFS maksājumu apropriāciju maksimālo apjomu un pašu resursu maksimālo apjomu maksājumu apropriācijām 2023. gadam ir 158 275 miljoni euro jeb 0,97 % no NKI.

Turpmākajā tabulā sniegta informācija par laikposma no 2021. līdz 2027. gadam rezervi (procentos no NKI) starp DFS maksājumu apropriāciju maksimālo apjomu un pašu resursu maksimālo apjomu maksājumu apropriācijām.